11.8.2023
ET
Euroopa Liidu Teataja
C 283/73 Teisipäev, 14. veebruar 2023
13.
usub, et ELil on oluline roll nii puidu pakkumise kui ka nõudluse parandamisel, et ebaseaduslikult toodetud puit tagasi lükata ning abistada eksportivaid riike võitluses ebaseadusliku metsaraie ja korruptsiooni vastu, mis põhjustavad nende metsade hävitamist, kliimamuutusi ja inimõiguste rikkumisi; tunnistab, et uue raadamist käsitleva määruse ettepaneku alusel moodustavad vabatahtlikud partnerluslepingud jätkuvalt olulise õigusraamistiku nii ELi kui ka tema partnerriikide jaoks; rõhutab, et selle on muutnud võimalikuks asjaomaste partnerriikide hea koostöö ja kaasatus; toetab komisjoni tulevaste FLEGTi vabatahtlike partnerluslepingute sõlmimiseks uute potentsiaalsete partnerite leidmisel; 14. tuletab meelde, et metsade kestlik ja kaasav majandamine ja haldamine on väga oluline kestliku arengu tegevuskavas 2030 ja Pariisi kokkuleppes seatud eesmärkide saavutamiseks, eelkõige riiklikult kindlaksmääratud panuste kaudu; tuletab meelde, et kaevandamine on troopiliste metsade raadamise üks peamine tegur, mis põhjustab märkimisväärset mullaerosiooni ja saastumist, metsade suuremat killustumist ning jõgede ja muude vooluveekogude elavhõbedareostust; märgib, et Guyana laiendab oma nafta-, gaasi- ja kaevandustööstust; kutsub Guyana valitsust üles võtma täiendavaid meetmeid ebaseadusliku kaevandamise piiramiseks; märgib murega, et metsandussektori ja mäetööstuse reguleerimise vahel puudub kooskõla; väljendab heameelt täiendavate lepingute üle, mille eesmärk on täiendada FLEGTi vabatahtlikku partnerluslepingut keskkonnaküsimustes; 15. rõhutab, et kogu FLEGTi algatuse edu sõltub muu hulgas sellest, kas kaitstakse keskkonnaalaste inimõiguste kaitsjaid ja rikkumisest teatajaid, parandatakse väikeste ja keskmise suurusega ettevõtjate (VKEde) suutlikkust tegutseda seaduslikult, tagatakse maa tõhus kaitse ning tunnustatakse täielikult kohalike kogukondade ja põlisrahvaste, eelkõige Ameerika indiaani kogukondade tavaõigusi, sealhulgas õigust anda nõusolek oma maa kasutamiseks seoses mis tahes puidukontsessiooniga või selle andmisest keelduda, mis on sotsiaalse õigluse küsimus; rõhutab, et EL peaks kasutama põlisrahvaste ja teiste kohalike kogukondade traditsioonilisi teadmisi metsa kestliku majandamise kohta; tuletab sellega seoses meelde, kui tähtis on vältida VKEdele täiendava halduskoormuse tekitamist ja anda neile õigusabi, tagamaks et nende tegevus on kooskõlas keskkonda käsitlevate uute rahvusvaheliste lepingute, õigusaktide ja dokumentidega; 16. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning Guyana Kooperatiivvabariigi valitsusele ja parlamendile.